Alcàsser s'adhereix al Pla contra la Pobresa Energètica de la Generalitat Valenciana
Sin fecha

En total, la Generalitat Valenciana  destinarà 4 milions d'euros en una primera fase d'aquestes ajudes. D'aquesta quantitat, destinaran 2,5 milions a atendre el pagament dels subministraments d'energia elèctrica, aigua i gas, i 1,5 milions al pagament de lloguers socials.

El dimecres 27 de gener, el Ple de la Corporació Municipal, va aprovar per unanimitat adherir-se al Pla contra la Pobresa Energètica de la Generalitat Valenciana, per  a  que les famílies mes desfavorides i amb  risc d’exclusió social puguen fer  front al pagament dels lloguers socials i de subministrament d’energia .

Aquestes ajudes van dirigides a famílies amb  ingressos inferiors a 11.182,71 €  o 14.910,28 €  en casos de  membre amb discapacitat o gran dependència.

En tots dos casos, els Serveis Socials emetran un informe de valoració de la  situació dels que sol·liciten acollir-se a les ajudes.  El termini per a sol·licitar l’informe de valoració dels Serveis socials municipals  finalitza el 15 de març de 2016.

La quantia de les ajudes per a energia elèctrica serà fins a 75 euros/rebut  (màxim 300 euros per consumidor i any). Quant al gas, de fins a 75 euros/rebut  (màxim 300 euros per consumidor i any) i d'aigua, fins a 15 euros/rebut  (màxim 60 euros per consumidor i any.

Les ajudes per  lloguers socials van dirigits a persones que s'hagen vist privades de la propietat del seu habitatge habitual o desnonades per no poder atendre els seus pagaments. La quantia màxima és de 100€ mensuals al llarg d’un any.

Per a sol·licitar-la cal aportar  la documentació acreditativa dels ingressos (declaració de la renda, nòmina, pensions, prestacions, etc.) En el supòsit de sol·licitar ajuda per a evitar la pobresa energètica cal aportar  també un justificant del tall o risc de tall de subministrament emès per la companyia subministradora.  En el cas de sol·licitar ajuda per a lloguer social, cal adjuntar la notificació judicial de desnonament.

Els interessats o interessades poden consultar els requisits i presentar la sol·licitud en l’Oficina d’Informació Municipal i al Centre de Serveis Socials Municipals ( Av. Mestre Serrano, 34 ).